ХэмыкIэсэн папщIэ
«Узыншагъэ» лъэпкъ проектым хэту, мы гъэм ирагъэжьауэ балигъыпIэ имыува сабийхэм я узыншагъэр къапщытэ. Дохутырхэм иджыри къапэщылъщ республикэм щыпсэу сабий мини 175-м я узыншагъэм кIэлъыплъыну.
НэхъапэкIэ ирагъэкIуэкIа лэжьыгъэм къызэригъэлъэгъуамкIэ, сабийхэм нэхъыбэу япкърытыр лъатэ, кIэтIий, псантхуэ, къупщхьэ узыфэхэрщ.
КъБР-м Узыншагъэр хъумэнымрэ курортхэмкIэ и министерствэм сабийхэм медицинэ дэIэпыкъуныгъэкIэ къызэгъэпэщынымкIэ и къудамэм и унафэщI Щоджэн Юлие къызэрыхигъэщамкIэ, мы псори зытращIыхьыр ныбжьыщIэхэм я узыншагъэр хъумэнырщ, ар егъэфIэкIуэнырщ. цIыкIухэм я узыншагъэр къапщыта нэужьи, лажьэшхуэ зимыIэхэри яхэту, абыхэм иджыри зэ къыщеплъыжынущ узыншагъэмкIэ республикэ сабий центрым.
— Сабийм и узыншагъэр зыхуэдэнур процент 75-кIэ елъытащ абы и гъащIэр зэрыригъэкIуэкIым, — жеIэ Щоджэным. — Языныкъуэхэм деж адэ-анэхэм гу лъатэркъым ныбжьыщIэр тэмэму зэрымышхэм, телевизор, компьютер бгъэдэсу куэдрэ зэрыщысым. Сабийхэр дохутырым и деж щашэр узым закъригъащIэ хъуа иужьщ. УзыншагъэмкIэ центрым узыфэхэр къызыхэкIынкIэ хъунухэр къыщыжраIэнущ, апхуэдэуи адэ-анэхэм узыфэ зэхуэмыдэхэр и чэзум къызэрахутэнум ехьэлIа чэнджэщхэр къыщратынущ.
Щомахуэ Лилэ.
